አፍሪካ ቀጣዩዋ የአለማችን የኢኮኖሚ እድገት ማዕከል ትሆናለች – ፕሬዚዳንት ኦባማ
አፍሪካ ቀጣዩዋ የአለማችን የኢኮኖሚ እድገት ማዕከል ትሆናለች አሉ ፕሬዚዳንት ባራክ ኦባማ።ፕሬዚዳንት ኦባማ አፍሪካ ምንም እንኳን ሰፊ ችግሮች አሁንም ቢጋረጡባትም አህጉሪቱ በአስገራሚ ለውጥ ውስጥ ትገኛለች ብለዋል ትናንት ወደ ኬንያ ከማቅናታቸው በፊት በሰጡት መግለጫ።አፍሪካ በአለም ገበያ ተወዳዳሪነቷ ጨምሯል ያሉት ፕሬዚዳንት ኦባማ፥ ዜጎቿም የአህጉሪቱን ታሪክ ለመቀየር ተግተው እየተንቀሳቀሱ መሆኑን እና በርካታ መልካም አጋጣሚዎች እንዳሏትም ተናግረዋል።የዩናይትድ ስቴትስ እና አፍሪካ ግንኙነት ጥልቅ፣ ረጅም እና አንዳንድ ጊዜም ውስብስብነት እንደሚስተዋልበት የጠቀሱት ፕሬዚዳንቱ፥ በስልጣን ዘመኔ የሁለትዮሽ ግንኙነቱ ወደ አዲስ ምዕራፍ እንዲሸጋገር ሰርቻለሁ ብለዋል።በንግድ እና ኢንቨስትመንት፣ ጤና፣ ግብርና እና የምግብ ዋስትና የአፍሪካ እና አሜሪካን ግንኙነት የሚያጠናክሩ ታሪካዊ ማዕቀፎች መዘርጋታቸውንም ገልጸዋል።በአፍሪካ የኤሌክትሪክ ሀይል አቅርቦትን የማሳደግ አላማ ያለው “ፖወር አፍሪካ” የሁለትዮሸ ግንኙነቱን ለማጠናከር ያግዛል ብለዋል።ፕሬዚዳንት ባራክ ኦባማ በዚህ ሳምንት በአፍሪካ የሚያደርጉት ጉብኝት ለአራተኛ ጊዜ ሲሆን፥ ይህም ከአሜሪካ ፕሬዚዳንቶች ቀዳሚ ያደርጋቸዋል።ፕሬዚዳንቱ በአባታቸው የትውልድ ሀገር ኬንያ ጉብኝት ለማድረግ ነገ ናይሮቢ የሚገቡ ሲሆን፥ በያዝነው ሳምንት መጨረሻ እሁድ ኢትዮጵያን እንደሚጎበኙ ይጠበቃል።(ኤፍ.ቢ.ሲ)